Roland Garros, Wimbledon wink vir Philip - Sport - Republikein
Friday, December 14th, 16:34:13
Roland Garros, Wimbledon wink vir Philip
07 March 2018 | Sport
Suid-Afrika se voorste junior, Philip Henning, gaan danksy 'n geldelike inspuiting van die Internasionale Tennisfederasie (ITF) in die oorblywende drie Grand Slam-toernooie vir juniors in aksie wees.
Philip (17) van Grey-Kollege in Bloemfontein het vroeër vanjaar die tweede keer aan die Australiese Ope vir juniors deelgeneem, waar hy die derde ronde gehaal het. Hy gaan nou die eerste keer in die junior toernooie van die Franse Ope, Wimbledon en die Amerikaanse Ope speel danksy die ITF se toelaag vir opkomende spelers.
Philip is een van net 15 belowende juniors van 13 lande wat deur die ITF bygestaan gaan word. Die toelaag is om spelers met buitengewone potensiaal met reis- en toernooikoste te help. Dit moet hulle help om die oorgang van junior na senior tennis te vergemaklik.
Philip, wat vroeër vanjaar die 56ste plek op die seunsranglys beklee het, se toelaag beloop R150 000. Twee van Suid-Afrika se voorste seniors, Lloyd Harris en Chanel Simmonds, het ook aan die begin van die jaar soortgelyke toelae van die Grand Slam-ontwikkelingsfonds gekry.
David Haggerty, ITF-president, sê hulle bly daartoe verbind om die spel oor die wêreld heen te ontwikkel.
"Die toelaag sal ondersteuning bied vir van die wêreld se beste juniors van lande met minder beskikbare hulpbronne. Die oorgang van junior tennis na beroepstennis is 'n groot uitdaging en die toelaag is maar net een van die wyses waarop die ITF beoog om talentvolle jongelinge te help om hul aandag op die toer te vestig," het Haggerty gesê.
Philip, wat Saterdag die internasionale junior toernooi in Pretoria gewen het, speel vandeesweek in Marokko. Dit is 'n voorloper vir die junior Afrika-toernooi wat volgende week in Marokko begin. Philip beplan om in Junie in België voor te berei vir die junior Franse Ope, wat op 3 Junie begin. – Netwerk24